Emil Hoff

Hans Emil Emanuel Madsen Hoff (1844–1929) var en dansk lege, politiker og leder innen avholdsbevegelsen. Han var gift med den like så kjente gynekologen Alvilda Harbou Hoff.

Liv og virke 
Han vokste opp i København som sønn av skomakermester Christen Madsen. Slektsnavnet Hoff tok han i 1887. 

Han tok medisinsk embedseksamen i 1870 og fikk så stillingene som landkirurg (senere kalt amtslege) på Færøyene, distriktslege i Tórshavn og lege ved amtssykehuset. Han så at alkoholmisbruk forårsaket mange problemer, og sammen med prost Theodor Sørensen stiftet han totalavholdsforeningen i Tórshavn. Statsviter Beinta í Jákupsstovu beskriver Hoff som «en iherdig moderniseringsagent på Færøyene», og han fikk stor politisk innflytelse. Hoff ble selv valgt til lagtingsmann for Norðurstreymoy og medlem av Tórshavns borgerrepresentasjon.

I 1883 flyttet han tilbake til København og drev som privatpraktiserende lege. Han var blant grunnleggerne av «Samfundet for ædruelighedens fremme». Fra 1896 til 1912 var han stadslege (stadsfysikus) i København, der han kom til å spille en spesielt viktig rolle i forbedringen av sanitærforholdene.

Han ble også sekretær, senere dekan (formann) i Sundhedskollegiet, som førte tilsyn med helsevesenet. Kollegiet fikk i 1912 sin etterfølger i Sundhedsstyrelsen, der Hoff ble oppnevnt som formann. Han fikk stor innflytelse på det danske helsevesenets utvikling i denne perioden. Han avgikk med pensjon i 1918.

Æresbevisninger 
Emil Hoff ble utnevnt til ridder av Dannebrogordenen i 1888 og tildelt Dannebrogordenens hederstegn i 1903. Han bar også ærestitlene etatsråd og justisråd.

Referanser 

Danske leger
Færøyske lagtingsmedlemmer
Dannebrogordenen
Personer fra København
Portal:Færøyene/artikler